VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

DĖL PRANEŠIMO (NOTIFIKAVIMO) APIE LIETUVOS RESPUBLIKOS RINKAI TIEKIAMUS MAISTO PAPILDUS TVARKOS APRAŠO PATVIRTINIMO

2014 m. sausio 16 d. Nr. B1-22

Vilnius

Vadovaudamasis Lietuvos Respublikos maisto įstatymo 2, 9, 11 straipsnių pakeitimo ir papildymo įstatymo 2 straipsnio 4 dalimi ir 4 straipsnio 2 dalimi, Valstybinės maisto ir veterinarijos tarnybos nuostatų, patvirtintų Lietuvos Respublikos Vyriausybės 2000 m. birželio 28 d. nutarimu Nr. 744, 20.3 papunkčiu ir įgyvendindamas 2002 m. birželio 10 d. Europos Parlamento ir Tarybos direktyvos 2002/46/EB dėl valstybių narių įstatymų, susijusių su maisto papildais, suderinimo (OL 2004 m. specialusis leidimas, 13 skyrius, 29 tomas, p. 490) su paskutiniais pakeitimais, padarytais 2011 m. lapkričio 14 d. Komisijos reglamentu (ES) Nr. 1161/2011 (OL 2011 L 296, p. 29), 10 straipsnį:

1. T v i r t i n u Pranešimo (notifikavimo) apie Lietuvos Respublikos rinkai tiekiamus maisto papildus tvarkos aprašą (pridedama).

2. N u r o d a u maisto tvarkymo subjektams Pranešimo (notifikavimo) apie Lietuvos Respublikos rinkai tiekiamus maisto papildus tvarkos aprašo nustatyta tvarka iki 2015 m. sausio 1 d. pranešti (notifikuoti) apie maisto papildus, tiekiamus Lietuvos Respublikos rinkai nuo 2010 m. kovo 1 d. ir neįtrauktus į Maisto papildų sąrašą, viešai skelbiamą Nacionalinio maisto ir veterinarijos rizikos vertinimo instituto interneto svetainėje, adresu www.nmvrvi.lt.

3. N u s t a t a u, kad nuo 2015 m. sausio 1 d. draudžiama prekiauti maisto papildais, neįtrauktais į Maisto papildų sąrašą.

4. P a v e d u:

4.1. įsakymo vykdymą Nacionaliniam maisto ir veterinarijos rizikos vertinimo institutui, Valstybinės maisto ir veterinarijos tarnybos teritorinėms valstybinėms maisto ir veterinarijos tarnyboms ir Valstybinės maisto ir veterinarijos tarnybos Pasienio maisto ir veterinarinės kontrolės skyriaus Pagėgių pasienio veterinarijos postui;

4.2. įsakymo vykdymo kontrolę Valstybinės maisto ir veterinarijos tarnybos direktoriaus pavaduotojui pagal administruojamą sritį.

Direktoriaus pavaduotojas,

pavaduojantis direktorių	Zenonas Stanevičius

PATVIRTINTA

Valstybinės maisto ir veterinarijos tarnybos

direktoriaus 2014 m. sausio 16 d.

įsakymu Nr. B1-22

PRANEŠIMO (NOTIFIKAVIMO) APIE LIETUVOS RESPUBLIKOS RINKAI TIEKIAMUS MAISTO PAPILDUS TVARKOS APRAŠAS

I. BENDROSIOS NUOSTATOS

1. Pranešimo (notifikavimo) apie Lietuvos Respublikos rinkai tiekiamus maisto papildus tvarkos aprašas (toliau – Aprašas) nustato informacijos apie Lietuvos Respublikos rinkai tiekiamus maisto papildus teikimo tvarką.

2. Apraše vartojamos sąvokos:

Maisto tvarkymo subjektas – atitinka maisto verslo operatoriaus sąvoką, apibrėžtą 2002 m. sausio 28 d. Europos Parlamento ir Tarybos reglamente (EB) Nr. 178/2002, nustatančiame maistui skirtų teisės aktų bendruosius principus ir reikalavimus, įsteigiančiame Europos maisto saugos tarnybą ir nustatančiame su maisto saugos klausimais susijusias procedūras (OL 2004 m. specialusis leidimas, 15 skyrius, 6 tomas, p. 463).

Valstybinės maisto ir veterinarijos tarnybos padaliniai – Valstybinės maisto ir veterinarijos tarnybos administracijos struktūros, patvirtintos Lietuvos Respublikos Vyriausybės 2010 m. gruodžio 8 d. nutarimu Nr. 1743, 12.8 papunktyje ir 21–71 punktuose nurodyti padaliniai.

Kitos Apraše vartojamos sąvokos atitinka sąvokas, vartojamas Lietuvos higienos normoje HN 17:2010 „Maisto papildai“, patvirtintoje Lietuvos Respublikos sveikatos apsaugos ministro 2010 m. gegužės 13 d. įsakymu Nr. V-432, ir kituose teisės aktuose, reglamentuojančiuose maisto papildus.

3. Aprašas taikomas maisto tvarkymo subjektams, tiekiantiems Lietuvos Respublikos rinkai maisto papildus.

4. Jei keli maisto tvarkymo subjektai Lietuvos Respublikos rinkai tiekia tokius pačius maisto papildus, gaminamus vieno maisto papildų gamintojo, jie visi turi pranešti (notifikuoti) apie Lietuvos Respublikos rinkai tiekiamus maisto papildus.

5. Lietuvos Respublikos rinkai tiekiami maisto papildai turi atitikti Lietuvos higienos normos HN 17:2010 „Maisto papildai“, 2006 m. gruodžio 20 d. Europos Parlamento ir Tarybos reglamento (EB) Nr. 1924/2006 dėl teiginių apie maisto produktų maistingumą ir sveikatingumą (OL 2006 L 404, p. 9) su paskutiniais pakeitimais, padarytais 2012 m. lapkričio 8 d. Komisijos reglamentu (ES) Nr. 1047/2012 (OL 2012 L 310, p. 36), ir kitų teisės aktų reikalavimus.

6. Aprašu vadovaujamasi siekiant užtikrinti maisto papildų kontrolę, vykdant maisto papildų ir jų sudedamųjų dalių stebėseną, teikiant informaciją Valstybinei maisto ir veterinarijos tarnybai (toliau – VMVT) ir kitoms suinteresuotoms institucijoms bei visuomenei.

II. PRANEŠIMO (NOTIFIKAVIMO) PROCEDŪRA

7. Maisto tvarkymo subjektai apie tiekiamus Lietuvos Respublikos rinkai maisto papildus iš valstybių ne Europos Sąjungos narių, išskyrus Islandijos Respubliką, Lichtenšteino Kunigaikštystę ir Norvegijos Karalystę, turi per atstumą (paštu, faksu), elektroninėmis priemonėmis per kontaktinį centrą arba kreipdamiesi tiesiogiai pranešti (notifikuoti) Nacionaliniam maisto ir veterinarijos rizikos vertinimo institutui (toliau – NMVRVI) ir pateikti Aprašo 7.1–7.6 papunkčiuose nurodytus duomenis ir dokumentus, o Aprašo 7.1, 7.2 ir 7.3 papunkčiuose nurodytus duomenis ir dokumentus pateikti ir el. paštu, adresu maistopapildai@vet.lt:

7.1. tiekiamo maisto papildo etiketės pavyzdį lietuvių kalba;

7.2. maisto tvarkymo subjektą identifikuojančius duomenis (fizinio asmens vardas, pavardė, adresas, kuriuo galima siųsti korespondenciją; juridinio asmens ar jo filialo ar atstovybės pavadinimas, kodas, adresas, kuriuo galima siųsti korespondenciją);

7.3. maisto tvarkymo subjekto kontaktinius duomenis (telefono, fakso numeriai, elektroninio pašto adresas);

7.4. jeigu maisto papildo ženklinimo etiketėje vartojami kiti teiginiai apie sveikumą, nei nurodyti Europos Sąjungos reglamentuose, pateikti dokumentus, kuriais pagrindžiama, kad vartojami teiginiai turi tą pačią prasmę, kaip nurodyti Europos Sąjungos reglamentuose;

7.5. gamintojo išduodamą dokumentą, kuriuo patvirtinama, kad maisto papildas skirtas žmonėms ir atitinka Europos Sąjungos ir (ar) Lietuvos Respublikos teisės aktų nustatytus maisto saugos, sudėties ir kokybės reikalavimus. Kai maisto papildo saugos, sudėties ir kokybės rodikliai nurodyti keliuose dokumentuose, šių dokumentų rinkinys atitinka maisto papildo saugos, sudėties ir kokybės patvirtinimo dokumentą, pvz., sertifikatą;

7.6. dokumentą, kuriuo patvirtinama, kad maisto papildai pagaminti pagal individualią rizikos veiksnių analizės ir svarbių valdymo taškų (toliau – RVASVT) sistemą arba kitą panašią RVASVT principais paremtą maisto savikontrolės sistemą, kuri užtikrina, kad visi prižiūrimi maisto gamybos, perdirbimo ir paskirstymo etapai atitinka higienos reikalavimus.

8. Maisto tvarkymo subjektai apie tiekiamus Lietuvos Respublikos rinkai maisto papildus iš Europos Sąjungos valstybių narių, Islandijos Respublikos, Lichtenšteino Kunigaikštystės ir Norvegijos Karalystės turi per atstumą (paštu, faksu), elektroninėmis priemonėmis per kontaktinį centrą arba kreipdamiesi tiesiogiai į NMVRVI pranešti (notifikuoti) NMVRVI ir pateikti Aprašo 7.1, 7.2 ir 7.3 papunkčiuose nurodytus duomenis ir dokumentus. Maisto tvarkymo subjektai Aprašo 7.1, 7.2 ir 7.3 papunkčiuose nurodytus duomenis ir dokumentus NMVRVI turi pateikti ir el. paštu, adresu maistopapildai@vet.lt.

9. Už Aprašo 7 ir 8 punktuose nurodytų duomenų, teikiamų NMVRVI, teisingumą atsako juos teikiantis maisto tvarkymo subjektas.

10. NMVRVI, gavęs Aprašo 7 ar 8 punktuose nurodytus duomenis, per 5 darbo dienas nuo jų gavimo dienos į Maisto papildų sąrašą, kuris skelbiamas NMVRVI interneto svetainėje, adresu www.nmvrvi.lt, suveda reikiamus duomenis.

11. NMVRVI, gavęs Aprašo 7 ar 8 punktuose nurodytus duomenis, per 20 darbo dienų nuo jų gavimo dienos, išnagrinėja juos, ir, įvertinęs, kad maisto papildas atitinka Aprašo 5 punkte nurodytų teisės aktų reikalavimus, apie tai informuoja duomenų teikėją. Jei NMVRVI, nagrinėdamas maisto tvarkymo subjekto pateiktus Aprašo 7 ar 8 punktuose nurodytus duomenis, nustato, kad maisto papildas galimai neatitinka teisės aktų reikalavimų arba pateiktų duomenų nepakanka maisto papildo atitikčiai teisės aktų reikalavimams įvertinti, apie tai raštu informuoja duomenų teikėją ir paprašo per Aprašo 12 punkte nustatytą terminą pateikti reikiamus duomenis.

12. Maisto tvarkymo subjektas per 30 kalendorinių dienų nuo Aprašo 11 punkte nurodyto NMVRVI rašto gavimo dienos turi pateikti NMVRVI prašomus duomenis. Maisto tvarkymo subjektas, teikdamas NMVRVI prašomus duomenis, turi nurodyti maisto papildui NMVRVI suteiktą numerį (pagal Maisto papildų sąrašą).

13. Maisto tvarkymo subjektui per 30 dienų nepateikus NMVRVI prašomų duomenų, NMVRVI nedelsiant apie tai informuoja atitinkamą VMVT padalinį, kuris, vykdydamas jam priskirtas funkcijas, teisės aktų nustatyta tvarka atlieka maisto tvarkymo subjekto, tiekiančio rinkai maisto papildus, kurie galimai neatitinka Aprašo 5 punkte nurodytų teisės aktų reikalavimų, patikrinimą. Informaciją apie maisto tvarkymo subjekto patikrinimo rezultatus, o prireikus ir dokumentus apie maisto papildo atitiktį teisės aktų reikalavimams, VMVT padalinys pateikia NMVRVI.

14. NMVRVI Aprašo 12 punkte nustatytą trūkstamų duomenų apie maisto papildą pateikimo terminą gali pratęsti iki 30 kalendorinių dienų, jei maisto tvarkymo subjektas nurodo svarbias duomenų apie maisto papildą nepateikimo laiku priežastis.

15. Jeigu NMVRVI, vertindamas maisto tvarkymo subjekto pateiktus Aprašo 7 ar 8 punktuose nurodytus duomenis, nustato, kad maisto papildas galimai atitinka vaistinio preparato sąvoką, jis apie tai turi informuoti maisto tvarkymo subjektą ir kreiptis į Valstybinę vaistų kontrolės tarnybą prie Lietuvos Respublikos sveikatos apsaugos ministerijos dėl maisto tvarkymo subjekto pateiktų duomenų įvertinimo ir išvados pateikimo apie produkto priskyrimą vaistiniams preparatams ir jam taikytinų Lietuvos Respublikos farmacijos įstatymo nuostatų.

16. Jeigu NMVRVI, vertindamas maisto tvarkymo subjekto pateiktus Aprašo 7 ar 8 punktuose nurodytus duomenis, nustato, kad maisto papildo sudėtyje esančios medžiagos galimai atitinka narkotinių ar psichotropinių medžiagų sąvoką, jis apie tai turi informuoti maisto tvarkymo subjektą ir kreiptis į Narkotikų, tabako ir alkoholio kontrolės departamentą dėl maisto tvarkymo subjekto pateiktų duomenų įvertinimo ir išvados pateikimo apie produkto priskyrimą narkotinėms ar psichotropinėms medžiagoms ir jam taikytinų Lietuvos Respublikos narkotinių ir psichotropinių medžiagų kontrolės įstatymo nuostatų.

17. Jeigu NMVRVI, vertindamas maisto tvarkymo subjekto pateiktus Aprašo 7 ar 8 punktuose nurodytus duomenis, nustato, kad maisto papildas ar jo sudėtyje esančios medžiagos galimai priskirtini naujam maistui ar naujo maisto komponentams, jis apie tai turi informuoti maisto tvarkymo subjektą ir kreiptis į Lietuvos Respublikos sveikatos apsaugos ministeriją dėl maisto tvarkymo subjekto pateiktų duomenų įvertinimo ir išvados pateikimo apie produkto ar jame esančių medžiagų priskyrimą naujam maistui ar naujo maisto komponentams ir jiems taikytinų 1997 m. sausio 27 d. Europos Parlamento ir Tarybos reglamento (EB) Nr. 258/97 dėl naujų maisto produktų ir naujų maisto komponentų (OL 2004 m. specialusis leidimas, 13 skyrius, 18 tomas, p. 244) su paskutiniais pakeitimais, padarytais 2009 m. birželio 18 d. Europos Parlamento ir Tarybos reglamentu (OL 2009 L 188, p. 14), nuostatų.

18. NMVRVI teikimu, produktai, galimai neatitinkantys maisto papildams taikomų teisės aktų reikalavimų ar galimai nepriskirtini maisto papildams, svarstomi Maisto papildų vertinimo komisijos (toliau – Komisija), kuri parengia rekomendacinę išvadą dėl produkto atitikties maisto papildams taikomiems reikalavimams. NMVRVI priėmus sprendimą, kad produktas neatitinka maisto papildams taikomų reikalavimų, apie tai raštu informuojamas atitinkamas VMVT padalinys ir maisto tvarkymo subjektas, o produktas išbraukiamas iš Maisto papildų sąrašo.

19. Komisija sudaroma ir jos nuostatai tvirtinami VMVT direktoriaus įsakymu. Komisija sudaroma iš VMVT, NMVRVI ir kviečiamų kitų įstaigų specialistų.

20. Maisto tvarkymo subjektai, pasikeitus Aprašo 7 ar 8 punkte nurodytiems duomenims ar nusprendę netiekti maisto papildo Lietuvos Respublikos rinkai, ne vėliau kaip per 10 darbo dienų per atstumą (paštu, faksu), elektroninėmis priemonėmis per kontaktinį centrą arba kreipdamiesi tiesiogiai apie tai turi pateikti informaciją NMVRVI.

21. NMVRVI, gavęs Aprašo 20 punkte nurodytą informaciją, per 5 darbo dienas taiko vieną iš šių priemonių:

21.1. pakeičia maisto tvarkymo subjekto nurodytus duomenis Maisto papildų sąraše;

21.2. išbraukia produktą iš Maisto papildų sąrašo ir nutraukia Apraše nustatytą notifikavimo procedūrą.

III. BAIGIAMOSIOS NUOSTATOS

22. Maisto tvarkymo subjektai, pažeidę šio Aprašo nuostatas, atsako Lietuvos Respublikos teisės aktų nustatyta tvarka.

23. VMVT sprendimai gali būti skundžiami Lietuvos Respublikos administracinių ginčų komisijų įstatymo nustatyta tvarka Vyriausiajai administracinių ginčų komisijai, Lietuvos Respublikos administracinių bylų teisenos įstatymo nustatyta tvarka administraciniams teismams.

_____________